การประปาส่วนภูมิภาค ร่วมกับกรมทางหลวง ต้านภัยแล้ง ช่วยเหลือประชาชน
นายกฤษฎา ศังขมณี รองผู้ว่าการการประปาส่วนภูมิภาค (กปภ.) รักษาการแทนผู้ว่าการ กปภ. เปิดเผยว่า ขณะนี้ประเทศไทยได้เข้าสู่ฤดูร้อนทำให้สภาพอากาศร้อนและแห้งแล้งประกอบกับฝนทิ้งช่วง ส่งผลให้หลายจังหวัดต้องประสบกับสถานการณ์ภัยแล้ง ประชาชนเดือดร้อนจากการขาดแคลนน้ำ ซึ่ง กปภ. ตระหนักถึงความสำคัญของประชาชนที่ต้องมีน้ำสะอาดใช้ในชีวิตประจำวันอย่างต่อเนื่อง กปภ. ทั้ง 234 สาขาทั่วประเทศ จึงได้ดำเนินมาตรการป้องกันและลดความเสี่ยงที่เกิดจากภัยแล้ง เข่น การขุดลอกแหล่งน้ำดิบ สำรวจหาแหล่งน้ำธรรมชาติเพิ่มเติม สร้างฝายกั้นน้ำชั่วคราว ตรวจสอบดูแลมาตรฐานการผลิตและจ่ายน้ำประปาอย่างเข้มงวด ประชาสัมพันธ์ให้ความรู้แก่ประชาชนเรื่องการประหยัดน้ำในช่วงหน้าแล้ง ทั้งนี้เพื่อร่วมกันบรรเทาความเดือดร้อนของประชาชน กปภ. จึงได้ร่วมมือกับกรมทางหลวง ดำเนินโครงการ "กรมทางหลวง - การประปาส่วนภูมิภาครวมใจต้านภัยแล้ง" ประจำปี 2564 โดยสนับสนุนน้ำประปาให้แก่รถบรรทุกน้ำของกรมทางหลวงเพื่อแจกจ่ายให้ประชาชนทั่วประเทศที่ได้รับความเดือดร้อนจากภัยแล้งจนกว่าปัญหาภัยแล้งจะคลี่คลาย สำหรับส่วนราชการและหน่วยงานต่างๆ ที่จะขอสนับสนุนน้ำประปาเพื่อนำไปแจกจ่ายให้แก่ประชาชนขอให้ติดต่อประสานงานกับ กปภ.สาขาในพื้นที่ หรือสอบถามเพิ่มเติมได้ที่ PWA Contact Center 1662 พร้อมขอความร่วมมือให้ประชาชนใช้น้ำอย่างประหยัดและรู้คุณค่าสู้วิกฤติภัยแล้ง ปิดน้ำเมื่อไม่ใช้และจัดเตรียมภาชนะสำรองน้ำไว้ใช้ในกรณีฉุกเฉิน